荆州作二首 一
作者：張九齡
朝代：唐

paragraphs: 先達志其大，求意不約文。
士伸在知己，已況仕於君。
微誠夙所尚，細故不足云。
時來忽易失，事往良難分。
顧念凡近姿，焉欲殊常勳。
亦以行則是，豈必素有聞。
千慮且猶失，萬緒何其紛。
進士苟非黨，免相安得羣。
衆口金可鑠，孤心絲共棼。
意忠仗朋信，語勇同敗軍。
古劍徒有氣，幽蘭秪自薰。
高秩向所忝，於義如浮雲。